אבו עוביידה (חמאס)

חד'יפה סמיר עבדאללה אל-כחלות (בערבית: حذيفة سمير عبد الله الكحلوت; 11 בפברואר 1985 – 30 באוגוסט 2025) או בכינויו אבו עוביידה (בערבית: أبو عبيدة), היה טרוריסט שתפקד כדובר גדודי עז א-דין אל-קסאם, הזרוע הצבאית של ארגון הטרור חמאס. נהג להופיע תמיד עם כאפייה המכסה את פניו, ומסתירה את זהותו. דובר צה"ל חשף את שמו, תמונתו ופרטיו האישיים, אולם חמאס התכחש לכך. חוסל בסיכול ממוקד ברצועת עזה ב-30 באוגוסט 2025, במהלך מלחמת חרבות ברזל.

 שם 
שמו האמיתי של אבו עוביידה היה חסוי במשך זמן רב, עד שבמהלך מבצע צוק איתן חשף צה"ל את שמו האמיתי, חד'יפה סמיר עבדאללה אל-כחלות, את תמונתו, וכן את פרטיו האישיים. ב-25 באוקטובר 2023, במהלך מלחמת חרבות ברזל, דובר צה"ל פרסם שוב את שמו של אבו עוביידה. מנגד טענו גדודי עז א-דין אל-קסאם שהאדם שבתמונה איננו אבו עוביידה, שהתמונה אינה תמונתו, ושהחשיפה בוצעה לצורך "איסוף מודיעין של האויב".

הבחירה בשם הבדוי "אבו עוביידה" מתייחסת כנראה לאבו עוביידה בן אל-ג'ראח, אחד מעשרת מלוויו הראשונים של הנביא מוחמד, אשר שימש מפקד של כוחות ח'ליפות ראשידון ואשר הוביל את הכיבושים של דמשק, ירושלים, חומס ושאר ערי הלבנט במהלך המאה ה-7.

 ביוגרפיה 
חד'יפה סמיר עבדאללה אל-כחלות, המוכר כאבו עוביידה, נולד ב-11 בפברואר 1985. משפחתו מקורה בכפר נִעִלְיַא  מדרום לאשקלון, אשר נהרס במלחמת העצמאות בשנת 1948. התגורר בג'באליה שבצפון-מזרח עזה. בשנת 2013 קיבל תואר שני בפקולטה ליסודות הדת של האוניברסיטה האסלאמית בעזה.

 פעילותו בחמאס 
אבו עוביידה החל להופיע בתקשורת ב-2002, כפעיל שטח מרכזי בגדודי עז א-דין אל-קסאם. הוא השתתף במסיבות עיתונאים, אך תמיד שמר על אנונימיות ולא חשף את פניו. לאחר ההתנתקות ב-2005, מונה לדובר הרשמי של הזרוע הצבאית של חמאס. ב-2006 הופיע לראשונה בתקשורת בתפקידו כדובר, כשהכריז על חטיפת החייל גלעד שליט. מאז, הפך לדמות מרכזית במאבק התודעתי של חמאס, ושחרר נאומים מוקלטים עם מסרים מאיימים לאורך סבבי הסלמה שונים. ביתו הופצץ לא אחת על-ידי ישראל בשנים 2008–2012 וכן במבצע צוק איתן ב-2014.

במהלך מבצע שומר החומות התרברב ביכולות התקיפה של חמאס, הצהיר כי הפגיעות בערי ישראל "קלה לנו אפילו יותר משתיית מים" וכי "אין קווים אדומים בתגובה לתוקפנות". לאחר שהושג הסכם הפסקת אש, אמר: "בעזרת האל הצלחנו להשפיל את האויב, את ישותו השברירית ואת צבאו האכזרי". בתגובה לתוכניות הסיפוח של ישראל ב-2020, הכריז כי היא "הכרזת מלחמה", וכי "כוחות ההתנגדות יגנו נאמנה על העם הפלסטיני". לאחר מעצרם מחדש של נמלטי כלא גלבוע ב-2021, הודיע כי חמאס לא יבצע חילופי שבויים ללא שחרורם. הגיב לקריאות לחסל את יחיא סינוואר באיום על "רעידת אדמה אזורית". ביוני 2022 הצהיר על הידרדרות במצבו הרפואי של אחד השבויים הישראלים. מאוחר יותר נחשף כי מדובר בהישאם א-סייד, באמצעות סרטון שפרסם חמאס.

 במלחמת חרבות ברזל 
לאחר טבח שבעה באוקטובר החל אבו עוביידה לשגר איומים לעבר ישראל ולעדכן את תומכיו על המלחמה, ובמהלכה הפך לדמות פופולרית בעולם הערבי. הוא הצהיר כי הפצצות ישראליות ללא אזהרה ייענו ברצח בני ערובה, והמשיך לפרסם הודעות וסרטונים לאורך המלחמה. ב-23 באפריל 2024 הוציא הודעה ביום ה-200 למלחמה ובה אמר כי "הציונים מבולבלים". ב-7 באוקטובר 2024 התפרסם סרטון וידאו שלו לרגל שנה למלחמה. ב־24 באוקטובר 2024 דווח שישראל ניסתה לחסלו ללא הצלחה, וב־30 באוגוסט 2025 נהרג בסיכול ממוקד שבוצע באמצעות תקיפה אווירית לעבר מבנה בו שהה. עמו נהרגו גם כמה מבני משפחתו ובהם אשתו – איסראא ע'סאן ג'בּר ("אום איברהים"), בתו – ליאן אל-כחלות, בתו – מנת אללה אל-כחלות ובנו – יאמן אל-כחלות. בנו איברהים נשאר בחיים. ב-29 בדצמבר 2025, ארבעה חודשים לאחר מותו, הוכרז על ידי ארגון החמאס כמת, ומונה לארגון דובר חדש.

 קישורים חיצוניים 

 כתבנו מספר על הדובר רעול הפנים של חמאס אבו עוביידה, כאן 11 (לשעבר רשות השידור), סרטון באתר יוטיוב
 מי הוא אבו עוביידה? סרטון באתר יוטיוב

הערות שוליים

קטגוריה:פעילי חמאס שנהרגו בידי ישראל
קטגוריה:פעילי חמאס שנהרגו ברצועת עזה במלחמת חרבות ברזל
קטגוריה:טרוריסטים פלסטינים
קטגוריה:חמאס: דוברים
קטגוריה:פלסטינים שנולדו ב-1985
קטגוריה:פלסטינים שנפטרו ב-2025